 पर अल्ला रक्खा साग़र हून बी इक सरकश सोले आंगर जैह्‌न च मकारदे हे।  कश्मीरा दी जादी दी तैह् रीक च मौलाना मुहम्मद सैय्यद सैय्यद मसूदी मगरा ओ सारें शा मते गुज्झे ते उंदे शा बध्द कंट्रोवर्शियल पातर न।  बरेसा च ओ मौलाना शा निक्के ते उंदे सियासी यूनियर बी न।  पर इनें दौनें च किश नेहियां सांझियां खूबियां न जिंदे करी इंदा चेता कन्ने-कन्ने गै उठी औंदा ऐ।  दोऐ मते शैल बक्ता ते उच्च कोटि दे लेखक बी न।  दोए उर्दू भाशा च मन्ने दे पत्तरकार न।  ते अपनी-अपनी जमातें दे प्रतिनिधि रेही चुके दे न।  जेकर शेख मुहम्मद अब्दुल्ला दियां किश मुढलियां पर अहम तकरीरां मौलाना मसूदी दी कान्नी चा निकलियां न तां इस्सै चाल्ली चौधरी गुलाम अब्बास दे मते भाशन अल्ला रक्खा साग़र दे लिखे दे न।  इत्थें तगर जे शेख मुहम्मद अब्दुल्ला हुंदा ख्याल हा जे चौधरी साह्‌ब दी अपनी लिखी दी आप-बीती ‘कशमकश’ असल च साग़र दे गै बागै दी फसल ऐ।  में आपूं जदूं साग़र हंदे लिखे दे किश लेखें गी ‘कशमकश’ दी लिखत कन्ने मलाया तां उसदी शैली दा रंग-ढंग साग़र दे शब्दें दी चोन ते उंदी बरतून दिक्खियै मिगी इस गल्लै च मता बजन नजर आया।  हालां के साग़र ते अब्बास गी जानने आले मते जनें दा बचार एदे शा उल्टे ऐ।  उंदा ख्याल ऐ जे ‘कशमकश’ च जेह्‌ड़ा सरल सिध्दा-सादा इक्को जेहा पर बे-लाग ढंग नजर औंदा ऐ ओ अब्बास हुंदे व्याक्तित्व दा गै रंग ऐ।  ए कताब जे साग़र ने लिखी होंदी तां एदे च उदीं जैह्‌नी उथल-पुथल दा शलैपा जरूर नजरी औंदा।  ए आंडल-कांडल आंगर मती पलेचदार होंदी।  किश बी ऐ मौलाना मसूदी ते साग़र दोऐ इकबाल दे शदाई न !  ए दोऐ अपनी मजेदार गल्लें च मौकै मताबक उर्दू शेह्‌रें दा प्रयोग करदे न। 